Jääkiekon SM-liigassa pitkän uran tehnyt entinen hyökkääjä sai sakot masturboituaan omassa autossaan.

Sakkoihin johtanut teko tapahtui elokuussa Helsingin Mannerheimintiellä. Kuvituskuva. Pete Anikari

Syyttäjälaitoksen hiljattain vahvistaman rangaistusmääräyksen mukaan julkiseksi katsottu seksuaalinen teko tapahtui 16. elokuuta Helsingin Mannerheimintiellä.

Oli perjantaiaamu ja kello oli 8.45–9.00.

Teonkuvauksen mukaan ex-liigapelaaja oli masturboinut katumaasturissaan niin, että rinnalla ajaneen linja-auton matkustajilla oli mahdollisuus nähdä kyseinen teko.

– Teko herätti matkustajissa pahennusta, rangaistusmääräyksessä todetaan.

Ex-liigapelaaja tunnusti teon ja antoi suostumuksensa sakkomenettelyyn.

Poliisi kirjoitti sukupuolisiveellisyyden julkiseen loukkaamiseen syyllistyneelle ex-liigapelaajalle 6 päiväsakkoa, jotka tekevät hänen nykyisillä tuloillaan 234 euroa. Lisäksi hän joutuu maksamaan rikosuhrimaksun, joka on 40 euroa.

Alushousut unohtuivat matkasta

Iltalehti tavoitti sakkorangaistuksen saaneen ex-liigapelaajan lauantaina.

Miehen mukaan hän oli autossa ilman alushousuja, mutta ei omien sanojensa mukaan masturboinut.

– Mun piti vaihtaa shortsit, eikä mulla ollut alushousuja.

Miksi shortsit piti vaihtaa autossa?

– Olin menossa palaveriin, enkä viitsinyt mennä sinne likaisilla shortseilla.

Mutta miksi vaihdoit ne autossa?

– No, mulla tuli kiirelähtö, lähdin ihan salamana. Ajattelin, että ehdin vaihtaa ne toimistolla, mutta en ehtinyt toimistolle, joten vaihdoin ne siinä autossa.

– Se oli liikennevaloissa ja oli hirveä ruuhka. Katsoin vielä ympärilleni, että ei tule ketään. Just kun olin saanut shortsit pois ja olin vetämässä toisia jalkaan, niin silloin tuli linja-auto viereen, ja mä vedin ne vaan loppuun.

Mies ei osaa sanoa, miksi joku tulkitsisi shortsien vaihtamisen masturboinniksi.

Miehen mukaan hän myönsi teon, koska hän halusi hoitaa asian mahdollisimman nopeasti alta pois.